Smuts, Hortense (2019-04)
Thesis (MEd)--Stellenbosch University, 2019.
AFRIKAANSE OPSOMMING : Suid-Afrika het in 1994 'n demokrasie geword, maar sonder demokrate sal demokrasie leeg wees. Om 'n land met bekwame demokrate te hê, moet ons begryp wat dit beteken om burgers te wees wat ingelig is oor ons regte en in staat is om aan besluitnemingsprosesse deel te neem. Demokratiese burgerskaponderwys is die sleutelinstrument om hierdie ideaal te bereik. Daarom kan gesê word dat onderwys in Suid-Afrika nie vorentoe kan beweeg sonder om demokratiese beginsels te inkorporeer nie. Sedert 1994 het onderwys in Suid-Afrika baie veranderinge ondergaan in 'n poging om 'n meer demokratiese land te verkry. Die vraag is egter of onderwysers ook die nodige veranderinge aangebring het en/of die nodige leiding gegee is, om hierdie veranderinge te bemeester. Is onderwysers gereed om die demokratiese aard van onderwys te fasiliteer? Dit is 'n bekende probleem dat onderwysers geneig is om die professie ná 'n paar jaar van onderrig te verlaat. Alhoewel daar baie moontlike redes vir hierdie probleem kan wees, is daar in hierdie studie gekyk na die gereedheid van onderwysers vir onderrig, spesifiek die demokratiese aard van onderrig. 'n Kritiese paradigma is gebruik om hierdie studie te benader om op so 'n wyse probleme bloot te lê en moontlike oplossings te kry. Data is gekonstrueer deur die ervarings van onderwysers van drie verskillende skole en finalejaar- onderwysstudente te ondersoek. 'n Empiriese navorsingsbenadering is gebruik om vraelyste op te stel, wat beide semigestruktureerde sowel as gestruktureerde vrae ingesluit het. Deur middel van hierdie navorsing is daar aangetoon dat, hoewel onderwysers geneig is om gereed te voel voordat hulle tot die onderwys toetree, die realiteit nadat hulle begin het met onderwys, op die teenoorgestelde dui. Volgens die deelnemers is demokrasie en diversiteit nie noodwendig twee van die kernredes wat lei tot onderwysers wat die professie verlaat nie. Daar is ook bevind dat 'n begrip van demokratiese burgerskaponderwys by die meeste beginneronderwysers afwesig is en dus ook die implementering daarvan. Die uitdagings van demokrasie en diversiteit kan dus 'n groter uitdaging wees as wat die onderwysers self besef – en dus wel 'n bydraende faktor tot onderwysers wat die professie verlaat wees. Hierdie bevindings het tot geldige insigte en verdere onderwerpe vir navorsing aanleiding gegee. Om die gereedheid van onderwysers vir die demokratiese aard van onderwys te verbeter, moet daar groter klem gelê word op die belangrikheid en verantwoordelikheid van demokratiese deur opleiding en ondersteunings programme in die onderwys. Met bewusmaking behoort die onderwysers 'n beter begrip te vorm van wat demokrasie in die onderwys behels en hoe leerders voor berei moet word, as demokratiese landsburgers. Verdere studies kan dus die betrekking van demokratiese burgerskaponderwys by die studiemateriaal van onderwysstudente behels, waar daar meer in diepte gekyk word na die voorbereiding van onderwysers. Daar kan ook gekyk word na leerders se perspektief met betrekking tot hulle voorbereiding as demokratiese landsburgers.
Please refer to this item in SUNScholar by using the following persistent URL: http://hdl.handle.net/10019.1/105728